18 शहरों में पाइप से गैस मिलेगी अडानी समूह पहली बार आया

शैलेंद्र चौहान | भोपाल . प्रदेश के प्रमुख शहरों में जल्द ही रसोई में पाइप से गैस की सुविधा मिलेगी। केंद्र सरकार से टेंडर को हरी झंडी मिलने के बाद 18 शहरों में इसका काम शुरू होगा। पीएनजी (पाइप्ड नैचुरल गैस) पहुंचाने के लिए 7 कंपनियों को चुना गया है। इसमें चार सरकारी और तीन निजी क्षेत्र की कंपनी को काम मिला है। प्रदेश में पहली बार गैस लाइन बिछाने के लिए अडानी समूह आगे आया है, जो तीन शहरों में काम करेगा।

पेट्रोलियम एवं नेचुरल गैस रेग्युलेटरी बोर्ड ने 26 फरवरी 2019 को कंपनियों का चयन करने के बाद सिटी गैस डिस्ट्रीब्यूशन (सीजीडी) के लिए आवंटन कर दिया था। राज्य सरकार ने सीजीडी नेटवर्क बिछाने के पहले कंपनियों से डिटेल प्रोजेक्ट रिपोर्ट (डीपीआर) बुलवाई है। नगरीय विकास मंत्री जयवर्धन सिंह शहरों में पीएनजी िबछाने की प्रक्रिया और अड़चनों को दूर करने संबंधी मुद्दों पर चर्चा करेंगे। कंपनियों को प्रजेंटेशन दिखाने को कहा गया है। तारीख अभी तय नहीं हुई है।

जानिए... किस शहर में किसे मिला काम

अशोक नगर, मुरैना इंडियन ऑयल कॉर्पोरेशन

ग्वालियर, श्योपुर राजस्थान स्टेट गैस लिमिटेड

शिवपुरी थिंक गैस डिस्ट्रीब्यूशन

अनूपपुर, भिंड, दतिया अडानी गैस लिमिटेड

इंदौर, उज्जैन, देवास, गुजरात गैस लिमिटेड

झाबुआ, रतलाम

सीधी, सिंगरौली भारत पेट्रोलियम कॉर्पोरेशन लिमिटेड

रायसेन, शाजापुर, सीहोर गेल इंडिया लिमिटेड

अभी सिर्फ चार शहरों में पीएनजी सुविधा : प्रदेश मंे अभी इंदौर, उज्जैन, ग्वालियर और पीथमपुर में पीएनजी है। यहां अवंतिका गैस लिमिटेड काफी इलाकों में सीजीडी नेटवर्क बिछा चुकी है। हालिया टेंडर के बाद इन शहरों में भी लाइन बिछाने और डिस्ट्रीब्यूशन का काम नई कंपनियां करेंगी।

यह है फायदा...

सिलेंडर खत्म होने का झंझट खत्म हो जाएगा।

गैस कम मात्रा में मिलने की टेंशन खत्म होगी।

एलपीजी के मुकाबले सस्ती पड़ेगी। {गैस सुविधा 24 घंटे।

18 शहरों में पीएनजी लाइन डाली जाएगी। पीएनजीआरबी ने 7 कंपनियों का चयन किया है। कंपनियों को प्रजेंटेशन के लिए बुलाया है। - जयवर्धन सिंह, नगरीय विकास मंत्री